|  |
| --- |
| **POVAHA ČLOVEKA** Mgr. Martina Kováčová  |

**Ročník:** ôsmy

**Tematický celok:** Kto som

**Základná téma:** Sebapoznanie

**Prehlbujúca téma:** Povaha človeka

**Zámer prehlbujúcej témy:** Keďže nás Boh stvoril ako jedinečné bytosti, každý z nás ma iný temperament, inú povahu. Každý by mal poznať svoje silné aj svoje slabé stránky povahy a upriamiť pozornosť nato, aby zlepšil svoje slabšie „ja“.

**Kľúčové pojmy:** sangvinik, cholerik, melancholik, flegmatik

**Špecifické ciele vyučovacej hodiny:**

* **Kognitívny cieľ-** Žiak vie rozlíšiť 4 druhy pováh a stručne ich charakterizovať.
* **Afektívny cieľ –** Žiak porovnáva povahy jednotlivých postáv SP a vníma, že každý z nich bol jedinečný, originálny.
* **Psychomotorický cieľ –** Žiak vie určiť svoj typ povahy a navrhnúť ktoré záporné stránky svojej povahy by zlepšil.
* **Pomôcky –** SP, lístočky s úryvkami zo SP
* **Metódy:** skupinovápráca, práca so SP

**Priebeh a časové rozvrhnutie vyučovacej hodiny:**

**Úvodná modlitba na začiatku hodiny**

**1. Motivácia** (10 minút)

 Vyučujúci vovedie žiakov do témy „neohlásenou písomkou“. Rozdá žiakom papiere na písomku a sleduje správanie sa žiakov.

 Na prvý pohľad sa všetci ľudia na seba podobajú, ale predsa je každý iný – originálny, jedinečný. Každý má svoje vlastné telesné i duševné kvality, ktoré využíva na formovanie svojho okolia, ale aj seba samého. Hovoríme, že každý má svoj typický prejav, v ktorom je čosi dobré, ale aj čosi zlé – Sto ľudí, sto chutí.

 Vyučujúci kladie žiakom tieto otázky: *Čo ste prežívali pri rozdávaní papierov? Ako ste sa cítili? Čo všetko vám prišlo na um? Čím bolo spôsobené, že nie všetci prežívali to isté?* Oznámi žiakom názov témy a zapíše ju na tabuľu – POVAHA ČLOVEKA. Kladie žiakom ďalšie otázky: *Čo rozumiete pod pojmom povaha? Je podľa vás dôležité, aby každý poznal svoju povahu? Prečo?*

**2. Expozícia** (15 minút)

 Vyučujúci oboznámi žiakov s tým, ako Hypokrates bádaním prišiel nato, že v tele človeka sa nachádzajú 4 tekutiny a podľa neho, tá tekutina, ktorej je v tele najviac, určuje správanie človeka. Na základe toho sa rozoznávajú 4 základné ľudské povahy – sangvinik, cholerik, flegmatik, melancholik. Nasleduje podrobnejší opis toho, ako veda postúpila k tomu, že správanie človeka je aj prejavom nervovej sústavy. Na tabuľu vyučujúci napíše 4 typy základných ľudských pováh.

 Žiakom sú položené ďalšie otázky: *Ako človek získava svoju povahu? Čo podľa vás ovplyvňuje, akú má človek povahu? Ako by sme mohli definovať povahu?* Vyučujúci spoločne so žiakmi hľadá odpovede na otázky a podrobne im popíše jednotlivé 4 povahy človeka. Stručnú charakteristiku jednotlivých pováh si zapíšu do zošitov.

 **3. Fixácia** (15 minút)

 SP prináša príklady toho, že každý človek je jedinečný aj vo svojom správaní – má teda rôznu povahu. Žiaci sú rozdelení do 3 skupín. Každá skupina dostane lístoček, na ktorom je úryvok zo SP ( Mt 14 22-33, Mt 2, 13-14, Sk 15, 1-4, 36-40). Úlohou skupín je nájsť vo SP úryvok, prečítať si ho a určiť typy povahy sv. Petra, sv. Jozefa a sv. Pavla. Po uplynutí dohodnutého času, hovorca skupiny predstaví pred zvyškom triedy osobu zo SP a priradí ju k typu povahy.

 Aj na základe textov zo SP vidíme, že každý človek má svoju jedinečnú originálnu povahu, temperament. Povaha človeka je rovnaká v každom štádiu života, ale prejavuje sa iným spôsobom v detstve, mladosti, dospelosti, či v starobe. Každý ma niečo z každej povahy a je len na nás ako ich budeme ďalej rozvíjať alebo zanedbávať. Úlohou každého človeka je, aby dokázal jednotlivé temperamenty zosúladiť a tak sa stať „vyrovnaným“ človekom. Boh nás stvoril ako jedinečné bytosti.

 Je dôležité poznať kladné aj záporné stránky vlastnej povahy. Kladným stránkam treba pomôcť, aby v našich životoch prevládali, lebo sú to sily, s ktorými môžeme plniť svoju životnú úlohu. Ale treba nám poznať aj slabé, nebezpečné stránky povahy, ktoré by u nás nemali prevládať. Keďže človek má rozum a vôľu, má možnosť v sebe premôcť zlé vlastnosti..

**4. Diagnostika** (5 minút)

 Žiaci ostanú pracovať v tých istých skupinkách. Úlohou každého je, vybrať si spolužiaka zo skupiny a na lístok napísať, aký typ povahy je, vyzdvihnúť na ňom to, čo si najviac cení a navrhnúť zlepšenie jeho slabých stránok. Dané lístočky potom odovzdajú konkrétnej osobe, ktorá si ich prečíta. Niektoré slabé stránky si človek nechce ani priznať, pokiaľ mu o nich niekto sám nepovie a táto aktivita môže niektorým „otvoriť oči“.

**Domáca úloha**

Úlohou žiakov je nájsť a poznačiť si do zošitov aspoň jeden úryvok SP, na základe ktorého by určili typ povahy niektorej postavy.

**Modlitba**

*Bože, daj mi prosím silu spoznať a premôcť svoje slabé stránky. Chcem byť bližšie k Tebe.*